Dunaszekcső Községi Önkormányzat Képviselő-testülete

4/2002.

Jegyzőkönyv

Készült a Dunaszekcső Községi Önkormányzat Képviselő-testülete 2002.április 16-án megtartott üléséről.

Jelen vannak:  Hegedüs György polgármester


Tóth András alpolgármester


Bán Ferencné


Faller János


Guzsván Lajosné


Hauk Zsolt


Hetényi Ádám


Molnár Árpád


Witt Józsefné képviselők


Pest Éva jegyző, Vincze Lászlóné főmunkatárs, Notaisz Jánosné könyvvizs-


gáló


Hauk Istvánné intézményvezető


dr.Schmidt Józsefné, Schepi Zoltán – a Teleház munkatársai


Pappné Dobos Ildikó, Bíró Boglárka – a lakosság részéről

Igazolatlanul távol: Szödényi István képviselő

Hegedüs György polgármester köszönti a megjelenteket, megállapítja az ülés határozatképességét, mert a 10 fő megválasztott képviselő közül megjelent 9 fő.

Javaslatot tesz a napirendi pontokra, melyeket a testület vita nélkül az alábbiak szerint elfogad:

1.) A 2001.évi gazdálkodásról szóló 3/2002.(IV.30.)számú önkormányzati rendelet

Előterjesztő: Hegedüs György polgármester

2.) Lejárt határidejű határozatok, a két ülés között történt fontosabb események

Előterjesztő: Hegedüs György polgármester

3.) A közművelődésről szóló 4/2002.(IV.30.) számú önkormányzati rendelet

Előterjesztő: Hegedüs György polgármester

4.) A „DUNASZEKCSŐÉRT” Emlékplakett adományozásáról szóló 5/2002.(IV.30.) számú

önkormányzati rendelet

Előterjesztő: Hegedüs György polgármester

5.) Önkormányzati intézmények alapító okiratai

Előterjesztő: Pest Éva jegyző

6.) Egyebek.

7.) Zárt ülésen: Vissza nem térítendő támogatás

                          Előterjesztő: Hegedüs György polgármester

NAPIREND TÁRGYALÁSA

1.napirendi pont: Hegedüs György polgármester szóbeli kiegészítésre átadja a szót Vincze Lászlóné főmunkatársnak.

Vincze Lászlóné: Az önkormányzati bevételek 2001.évben 100,78%-ra teljesültek. Nagyarányú a teljesülés mutatója a konyhánál. Ennek oka az, hogy a norma és a térítési díjak emelkedtek, de az intézményi kiadások nem. Az intézmények sajátos bevételei azért ilyen magas, mert benne van a koncessziós díj is. A teljesülés 6624 eFt, ebből 3463 eFt a koncessziós díj. A helyi adók 174 %-ra teljesültek. Ebben igen magas az iparűzési adó teljesülése, melynek oka, hogy a kezdeti tervezésnél még nem lehetett pontos összeget tervezni. Az átengedett központi adókat az önkormányzat maradéktalanul megkapta, a gépjárműadónál volt kevesebb az összeg a be nem folyt adók miatt. Az egyéb sajátos bevételek sor a népszámlálásra fordított összeget tartalmazza, melyet a KSH utalt a számlánkra, 712 eFt. A felhalmozási és tőke jellegű bevételeknél a gyógyszertári lakás törlesztése folyamatosan teljesül, viszont elmaradt a volt óvoda épület értékesítése. Felhalmozási jellegű bevétel a csatornahálózatra utólag rákötők befizetése 700 eFt és a konyha tetőszerkezetére CÉDE pályázaton elnyert 984 eFt.  A tárgyidőszak elején levő pénzkészlet 11494 eFt volt, de akkor már elmondta, hogy ez nem teljesen szabad pénzeszköz (kiegyenlítő, átfutó, előfinanszírozás miatti normatívák).

A bevételek teljesülése 101,6%, a kiadásoké 97%, ez 4581 eFt-ot jelent. A pénzkészlet az év utolsó napján 7802 eFt volt, mely szintén nem teljesen szabad pénzeszköz. A dologi kiadások az elmúlt évben is úgy kerültek tervezésre, hogy az intézmények zavartalan működése, figyelembe véve a szakmai szempontokat, biztosított legyen.

A beszámoló második oldalán a 4.pont a visszafizetendő normatíva összegét tartalmazza, mely a megváltozott gyermeklétszám miatt volt szükséges. A 7.pontban szereplő pénzeszközátadásból 21331 eFt az önkormányzat által kifizetett ellátásokat tartalmazza:

· jövedelempótló támogatás              3186 eFt

· időskorúak járadéka                          655 eFt

· rendszeres szoc.segély                    4675 eFt

· kiegészítő családi pótlék                 9670 eFt

· egyéb segélyek                                2500 eFt

· köztemetés                                          99 eFt

· közgyógyellátás                                437 eFt

· természetbeni juttatások                   109 eFt

A felújítások a CÉDE pályázati összeggel módosultak.

A 8.oldal szakfeladatonként tartalmazza a kiadásokat. A bérgazdálkodásnál úgy tűnik, hogy túllépés van. A költségvetés tárgyalásakor a testület lecsökkentette a napközi bérkeretét 1 főre azzal, hogy az iskola oldja meg a + kiadást a saját költségvetéséből. Az iskola a jelentős részét ki is gazdálkodta, 297 eFt-ot az intézményi vagyon és 946 eFt-ot az oktatási szakfeladaton teljesített. A 9.oldal az önkormányzat hivatalának részletes adatait, a 10.oldal pedig a kisebbségi önkormányzat részletezését tartalmazza. Az önkormányzat igazgatási

 tevékenysége szakfeladaton került könyvelésre intézményi bevételként a vízmű vagyonból még utólag megkapott összeg 1674 eFt, fakivágásért kapott összeg, bevételek ÁFA tartalma és egy téves könyvelés.

Notaisz Jánosné: A könyvvizsgálói jelentést elkészítette, azt valamennyi képviselő írásban meg kapta. Eléggé részletes, kiegészíteni nem kívánja. Azt viszont szeretné elmondani, mert sok helyen jár és a  képviselő-testületek sokszor félreértelmezik a záró pénzkészletet, hogy ez sosem teljesen szabad pénzeszköz. Ezt minden alkalommal korrigálni kell a nem arra az évre vonatkozó előfinanszírozással és a normatívák elszámolásával. A 2001-ből maradt szabad pénzeszköz – melynek felhasználásáról dönthet a testület – 4200 eFt.

Hauk Zsolt: A könyvvizsgálói jelentés 3.oldalán szerepel az önkormányzat ingatlanainak felértékelése. Ezt az értékelést külső vagy belső értékeltetéssel kell elkészíteni, elkészíttetnie az önkormányzatnak 2003.január l.napjáig?

Notaisz Jánosné: Ezt az értékelést, értékeltetést kötelező elkészíteni. A külső cégek igen drágák. Lehet az önkormányzat dolgozója is, a Közigazgatási Hivatal végzi el erre a felkészítést. Igen komoly munka, de rendkívül nehéz is, hiszen ki tudhatja pontosan megmondani, hogy egy útnak, járdának mekkora az értéke.

Faller János: A 4.oldalon szereplő táblázatban miért akkora a különbség, mit takar, miből fakad?

Notaisz Jánosné: Egyrészt hibás feladás miatt ekkora a különbség. A valós adatokat az adóanalitika szerinti mutatja.

Faller János: Ez akkor azt jelenti, hogy ennyi az adóhátralék, a be nem fizetett adó.

A beszámolóból is látható, hogy igen kemény gazdálkodás folyt a 2001.évben is. Valóban neki kell látni a felújításoknak, és ebben az iskola joggal jelentkezhet első helyre, a gazdálkodása alapján megérdemli.

Az állami pénzek teljesültek, az egyedüli sajnálatos a gépjárműadó. Igen is hatékonyabban kellene fellépni a bevallásokkal, befizetésekkel kapcsolatban. Rengeteg az autó a községünkben. Az adóhátralékok behajtása terén is szükséges hatékonyabb munkát végezni. Következő évi feladatként meg kell határozni a kintlévőségek behajtását. A csatornapénz a nagykalapba kerül, ezt már sokszor elmondta és kérte, hogy ez a pénz külön legyen kezelve, mert egy idő múlva a lakossági befizetés nem lesz elegendő a törlesztésre, és erre kellene tartalékolni. A koncessziós díjból folyamatosan fizetünk az elvégzett munkákért a DRV Rt.-nek. Ez még mindig így van?

Pest Éva: Valóban van rengeteg autó a községben, de nincs átíratva, nincs a nevükön. 

Hegedüs György: A koncessziós díjból nálunk nem marad semmi, a mai napig fizetjük a számlákat. A nagy számla törlesztése csúszik, ha időközben kisebb számlákat nyújtanak be. Mindig a nettó összeg kerül kifizetésre.

Vincze Lászlóné: Kevesebbet kapnak vissza, mert a számlák összege után az ÁFÁ-t befizetjük.

Faller János: Van-e a maradványban pince pénz? A Kisebbségi Önkormányzat annyit használt fel, amennyi központi támogatást kapott?

Vincze Lászlóné: Van pincepénz is a maradványban. A kisebbségi önkormányzat csak annyi pénzt használt fel, amennyit a költségvetési törvény szerint kapott.

Faller János: A viziközmű éves zárásánál az esedékes törlesztések kamat nélküli törlesztése szerepel. Erre felhívja a figyelmet. Volt annak idején egy táblázat, amelyben szerepeltek a kamatösszegek is.

Az új bekötők egyösszegű befizetéseit is ezen a számlán kellene kezelni, biztosabbnak érezné, hogy minden alkalommal meg lenne az évente befizetendő törlesztés.

Hegedüs György: Igen ezt minden évben elmondja, de mindig az volt a vélemény, hogy ne parkoljon ott a pénz, az önkormányzat majd hozzáteszi, ha látható, hogy szükséges.

Bán Ferencné: A beszámolóban az üdültetés sor a balatoni tábort tartalmazza? Ha igen akkor ott jelentős a megtakarítás.

Vincze Lászlóné: Igen, az a balatoni tábor. Valójában nem ennyi a megtakarítás, valamivel kevesebb, mert a januárban érkezett számlák itt még nem szerepelnek. Ezek a kiadások folyamatos kiadások, konkrét összeget nem tud most mondani.

Hauk Zsolt: Szó volt róla, hogy tárgyalunk majd a táborról, addigra meg lehet majd mondani a pontos összeget is.

Hegedüs György: Összefoglalva az elmúlt év zárási anyagát elmondható, hogy olyan évet zártunk, amelynek megfelelő volt a gazdálkodása. A fegyelmezett gazdálkodás eredményeként megkezdődtek a felújítások, legelőször az iskolában.

Az adók éves zárása alapján a képviselő-testület felhívja a hivatalvezető figyelmét, hogy tegye meg a szükséges intézkedést az adók hatékonyabb behajtása érdekében, felvéve a társhatóságokkal a kapcsolatot.

A napirenddel kapcsolatban több hozzászólás nem hangzott el, a testület 9 szavazattal 0 ellenében a következő határozatot hozta:

          

27/2002.(IV.16).Kt.számú határozat



az adóbehajtásról

A képviselő-testület felhívja az önkormányzati adóhatóság figyelmét a kivetett adók, az adóhátralékok hatékonyabb behajtására, az adóbevallási kötelezettséget nem teljesítők felkutatására, ennek érdekében a társhatóságokkal történő együttműködésre.

Határidő: azonnal

Felelős: Pest Éva jegyző

A testület 9 szavazattal 0 ellenében a következő rendeletet alkotta:

3/2002.(IV.30.)számú

önkormányzati rendelet

a 2001.évi gazdálkodásról

(Az elfogadott rendelet a jegyzőkönyv melléklete.)

2.napirendi pont: Hegedüs György polgármester a lejárt határidejű határozatokkal kapcsolatban elmondja, hogy megkötötte a szerződést a Tető-Plusz Tetőszigetelő és Kivitelező Kft.-vel. A feltételeket elfogadták és e hónap utolsó hetében kezdenek. Utána járt a pályázati kiírásoknak: 2001-ben volt 2002-re, de újabb kiírás nincs.

 A B.épület tetőszerkezetére a pályázatot elküldtük, a mai napon volt ellenőrzés a helyszínen. A cserepet már megvásároltuk, 1.053 eFt értékben.   

 A háziorvosokkal és a fogorvossal az eszközátadásról megszülettek a megállapodások. Taschné a bérleti díjról és a földterületről szóló határozatokat tudomásul vette, az ingatlan vásárlás egyenlőre elmarad, mert nincs rá fedezete.

A Könyvtár állománygyarapítására a pályázatot elküldtük.

Fontosabb események között elmondja, hogy Palánki József háza elkészült, már be is költözött, az ajándékozási szerződés készül. 

Az Állami Számvevőszék a  normatívák felhasználását ellenőrzi, a számvevő valamennyi intézményt felkereste, az iskola és a napközi még folyamatban van.  

A napirenddel kapcsolatban kérdés, hozzászólás nem volt, a testület 9 szavazattal 0 ellenében a következő határozatot hozta:

28/2002.(IV.16.)Kt.számú határozat

a lejárt határidejű határozatokról és a két ülés között történt fontosabb eseményekről

A képviselő-testület a lejárt határidejű határozatokról és a két ülés között történt fontosabb eseményekről szóló beszámolót elfogadja.

3.napirendi pont: Hegedüs György polgármester elmondja, hogy jogszabályi kötelezettségeinknek eleget téve elkészült a közművelődési rendelet tervezete. (A rendelet tervezet írásban megküldve a képviselőknek.) 

Hetényi Ádám: Utána kellene járni annak, hogy minden intézménynél ahol vezetői megbízású intézményvezető kerül kinevezésre, határozott időre szóló munkaviszonyt lehessen kötni. Sok kellemetlenséget elkerülne az önkormányzat. Pályázat kiírásával, elbírálással, utána pedig pl. 5 éves határozott időre szóló vezetői megbízásra gondolt.

Több hozzászólás nem volt, a testület 9 szavazattal 0 ellenében a következő rendeletet alkotta:

4/2002.(IV.30.)számú 
önkormányzati rendelet
a muzeális intézményről, a nyilvános könyvtári ellátásról és a közművelődésről

(Az elfogadott rendelet a jegyzőkönyv melléklete.)

4.napirendi pont: Gondolatébresztőként elkészült a „Dunaszekcsőért” Emlékplakett adományozásáról szóló rendelet tervezete – mondja a polgármester. Kéri a képviselőket, hogy tegyenek javaslatokat a tervezet kiegészítésére. Egy javítani való van az előterjesztésben, az 1.§.(2).bekezdésében a „Duna felől” helyett „Várhegy felől” kifejezés kerül.

Tóth András: Igen hiányos ez a tervezet. Hogy ki, miért és mikor kaphatja az jó. Hiányzik az Oklevél és a plakettel járó anyagi elismerés. Anyagi elismerésként 100000 Ft-ot javasol. Évente két alkalommal ítélje oda a testület.

Annak idején elfogadtuk, hogy legyen plakett, meg is csináltattuk. De legyen is elismerésként átadva. Átadna egy zárt borítékot, melyben 10 nevet írt fel, aki méltó lenne az elismerésre.

Hegedüs György: Szándékosan nem komplett az előterjesztés, a képviselő-testület tegyen javaslatokat a kiegészítésre. Szándékosan nincs benne az sem, hogy kik tehetnek javaslatot az erre az alkalomra megválasztandó bizottság tagjaira. A bizottság véleménye alapján készül az előterjesztés.

Faller János: Egyetért az anyagi elismeréssel, de az összeget soknak tartja. Határozza meg a testület, hogy évente maximum hány darabot lehet átadni. Akinek átadjuk, annak a neve kerüljön fel egy dísztáblára, amely pl. a Községháza falán lenne.

Tóth András: Ő nem tartja soknak, de ha a képviselőtárs sokallja, tegyen más összegre javaslatot.

Hauk Zsolt: Inkább nagy értékű ajándéktárgyat kellene a plakett mellé ajándékozni. Az összeg lebonyolítása nehézkes, adózás szempontjából sem mindegy, különböző lesz a kifizetendő összeg, ez talán zavaró is lehet.

Tóth András: Nem hiszi, hogy zavaró tényező lehet. Javasolja tehát, hogy a rendelet 1.§.(2).bekezdése rendelkezzen az általa javasolt  összegről és az oklevélről.

Hetényi Ádám: Ez a plakett nem csak ajándékozás, hanem törlesztés is, mert már régen nem volt ilyen. Az elején még nem kötné meg éppen ezért, hogy hányat lehessen átadni. Egy eltelt időszakot kell jóvá tenni. Most először egy életmű elismerése lenne. Később maximálhatjuk is azzal a kitétellel, hogy nem kell feltétlenül mindet átadni.

Tóth András: Az általa javasolt 2 plakett háromféle megoldás lehet: át lehet adni kettőt, egyet vagy egyet sem. Ha a bizottság 3 személyre tenne javaslatot, akkor egy rugalmas testületi döntéssel bármikor módosítható az önkormányzat rendelete.

A bizottság tagjaira a képviselő-testület, az intézményvezetők, civil szervezetek és a gazdasági egységek vezetői tehessenek javaslatot.

Guzsván Lajosné: Hozzátéve, hogy széles körű propagandát kell kifejteni annak érdekében, hogy minél többen tudjanak róla.

Tóth András: Ahol már csinálják, ott levélben keresik meg az általa is említett szervezeteket.

Hegedüs György polgármester összefoglalja az elhangzott javaslatokat: évente két fő kaphat plakettet, oklevéllel és 100000 Ft pénzjutalommal. Az ad hoc bizottság tagjaira a testület, a gazdasági szervek vezetői, az intézmények vezetői és civil szervezetek tehetnek javaslatot.

A dísztáblát túlzásnak tartja, így sem fogják sosem elfelejteni, hogy ki kapott ilyen elismerést.

Az előterjesztés és az elhangzott javaslatok alapján a testület 9 szavazattal a következő rendeletet alkotta:

5/2002.(IV.30.)számú

önkormányzati rendelet

a „DUNASZEKCSŐÉRT!” emlékplakett alapításáról és adományozásáról

(Az elfogadott rendelet a jegyzőkönyv melléklete.)

5.napirendi pont: Pest Éva jegyző: Elkészült valamennyi intézmény alapító okirata illetve módosítása. A TÁH-nál eddig nem voltak külön-külön törzskönyvezve az intézmények, ezért az okiratokat be kell küldeni, de előtte a módosításokat szükséges beépíteni. Sok segédanyag, az államháztartási törvény és az ágazati jogszabályok alapján készültek el.

Szeretné felhívni a figyelmet két javítandó szövegrészre: a Központi Konyhánál a gépelés során tévedésből magasabb vezetői beosztás került az intézményvezető megbízásához, itt vezetői megbízás fog szerepelni; a másik „Létszámkorlát az önkormányzat költségvetési rendeletében kerül meghatározásra évente.” helyére a következő mondat kerül: ”Jogszabály vagy az önkormányzat által engedélyezett létszámkeretet az éves költségvetési rendelet tartalmazza.”

Hetényi Ádám: Szeretné itt is elmondani, hogy ne csak a magasabb vezetői megbízatás legyen pályáztatás és  határozott időre szóló munkaviszony, legyen a vezetői megbízásnál is. 

A képviselő-testület 9 szavazattal 0 ellenében a következő határozatot hozta:

29/2002.(IV.16.) Kt.számú határozat 

az önkormányzati intézmények alapító okiratairól

1.) A képviselő-testület az Általános Iskola alapító okiratának módosítását elfogadja.

2.) A képviselő-testület az Idősek Gondozási Központja alapító okiratának módosítását elfogadja.

3.) A képviselő-testület a Központi Konyha alapító okiratának módosítását elfogadja.

4.) A képviselő-testület a Napköziotthonos Óvoda alapító okiratának módosítását elfogadja.

5.) A képviselő-testület a Művelődési ház és Könyvtár alapító okiratának módosítását elfogadja.

6.) A képviselő-testület a Polgármesteri Hivatal alapító okiratát elfogadja.

Határidő: azonnal

Felelős: Hegedüs György polgármester

              Pest Éva jegyző

6.napirendi pont: Hegedüs György polgármester elmondja, hogy már két ülésen is tárgyaltunk a Duna Beton Kft. kérelméről, és most ismételten vissza kell térnünk rá. Az elmúlt alkalommal a testület úgy nyilatkozott, hogy értékesíti a területet a Kft.részére harmincmillió forintért. Akkor erről határozattal nem döntöttünk. Ha továbbra is így gondolkoznak erről a –kérelemről, akkor most döntsünk határozati formában is. A terület értékesítése ÁFA mentes, tehát nincs a vételárhoz csatlakozó ÁFA. Információként elmondja még, hogy a Kft.vezetői megkívánják vásárolni a mellettük levő ingatlant is, a vételár 1000Ft/m2.

Tóth András: Fenntartja az előző ülésen elmondottakat, értékesítsük a területet 30 millió forintért.

Guzsván Lajosné: A tárgyalások során volt szó a Fűrésztelep területéről?

Hegedüs György: Igen volt, de azt mondták, hogy ha onnan elmennek, akkor elmennek Dunaszekcsőről is, pl.Szajkra.  Elmondták a Dunával kapcsolatban azt is, hogy az ő tevékenységükhöz nincs szükség vízre. 

Ezt mi is tudtuk, de nem is azért ilyen összegű a terület, mert víz van mellette, hanem azért mert a Duna partján fekszik, a legszebb és a legjobb helyen a községben. 

Ha mégsem adjuk el,  mi is gondolkodhatunk a hasznosításon. 

Pappné Dobos Ildikó: Ha most eldönti a testület, hogy eladó, akkor meg is lesz ez hirdetve?

Hegedüs György: Nem kerül meghirdetésre, ez a döntés a Kft.-t érintő döntés, nekik van elővásárlási joguk.

A testület további hozzászólás nélkül 9 szavazattal 0 ellenében a következő határozatot hozta:

30/2002.(IV.16.)Kt.számú határozat

a 11/2002.(III.12.)Kt.számú határozat módosításáról

(ingatlanvásárlási kérelemről)

A képviselő-testület módosítja a 11/2002.(III.12.)Kt.számú határozatát.

Az önkormányzat tulajdonában levő 75, 79, 80 hrsz-ú , 6384 m2 nagyságú, a Duna Beton Kft.által bérelt ingatlanait értékesíti a jelenlegi bérlő részére 30.000.000 Ft azaz harmincmillió forint összegben.

Határidő: azonnal

Felelős: Hegedüs György polgármester

Hegedüs György: Felhatalmazást kapott a testülettől, hogy a stúdió problémáiról tárgyalást folytasson, erre 8 szem között (polgármester, jegyző, dr.Schmidt Józsefné, Scheppi Zoltán) az elmúlt héten került sor. E hó végén lejár Scheppi Zoltán munkaügyi központos támogatása, és ha nem találunk megoldást, akkor nem lesz aki  a műsorkészítést végzi. Tovább már nem várható el senkitől sem, hogy csak úgy ingyen végezze ezt a feladatot. Kell egy felelős ember. Megoldást is javasoltak, mégpedig azt, hogy az idei évi költségvetésben szereplő összeget felhasználnák bérre, a dologi kiadásokra pedig pályázatokkal próbálnak fedezetet nyerni.

1998-ban 610 eFt, 1999-ben 890 eFt, 2000-ben 800 eFt, 2001-ben 1276 eFt volt a stúdió költségvetése, az idei évre pedig 462 eFt van tervezve. Véleménye, hogy ez az összeg nem elegendő a járulékokkal együtt a bérre.

Scheppi Zoltán: Május 31-től nincs támogatása a Munkaügyi Központtól.

dr.Schmidt Józsefné: Járt a Munkaügyi Központban, ahol elmondták, hogy a II.félévtől munkahely megtartásra lesz pályázati lehetőség, amely azt jelenti, hogy a  Központ annyi támogatást ad, amely a járulékok fedezetére elegendő.

Amikor a javaslata elhangzott, akkor nem tudta, hogy csak ekkora az összeg, erről csak ma szerzett tudomást. De talán így sem kivihetetlen.

Guzsván Lajosné: Mindenképpen találjuk meg a megoldást, hogy Scheppi Zoltán maradhasson. Annyit letett már az asztalra, hogy megérdemli ezt. Eddig mindent csak ingyen csinált.

Witt Józsefné: Támogatja ő is, hogy megoldódjon ez a helyzet.

Molnár Árpád: Ő is támogatja, és induljon pontosan időben, 6 órakor az adás.

Hegedüs György: Javasolja, hogy ezzel a költségvetésben betervezett összeggel egyenlőre induljanak el a bérrel, működjön a stúdió, és akadály esetén jelezzenek. Fontos, hogy működjön a stúdió, KELL, tovább kell vinni, senki soha nem kérdőjelezte meg a képviselő-testület részéről.

dr.Schmidt Józsefné: Azért tette fel az alapvető kérdést, hogy tisztán lásson és tovább tudjon lépni.

Tóth András: Soha nem volt kérdés, hogy kell-e. Soha itt még nem mondott ilyent itt senki. Miért nem jöttek már a költségvetés tárgyalásakor, akkor is tudták, hogy a munkaviszonyt csak május végéig támogatja a Munkaügyi Központ. Ez a mostani javaslat is milyen? Nem nyújt biztos megoldást a kérdésre. Elő kellett volna állni akkor, hogy kell egy személy a stúdióba, és megtalálták volna rá a megoldást.

Hegedüs György: Megismétli a javaslatot tehát,  az idei stúdió költségvetést fordítsák Scheppi Zoltán bérére.

Tóth András: Igen, és ha kell, akkor azonnal jelentkezzenek. Ez vonatkozik a későbbiekre is. Előre már látható problémák esetén ne az utolsó pillanatban jelentkezzenek, kapkodva. Igen is, ha kell pénz, akkor megtaláljuk rá a lehetőséget, mindig is a fejlesztés mellett volt a testület, soha nem mondtuk, hogy nem kell a stúdió.

dr.Schmidt Józsefné: Nem tudta a testületi ülés időpontját, és ő nem kapott meghívót. Nem volt akkor még éles a kérdés, ezért most kérik a segítséget. Elengedhetetlen, hogy döntés szülessen ma.

Hegedüs György: De ha most döntést várnak, akkor garanciát kér arra, hogy ez az idei évben már nem lesz többet kérdés.

Hauk Zsolt: Pontos összegről most nem tudunk dönteni, elő kell készíteni, számításokat kell végezni. De teljesen egyértelmű, hogy a testület támogatja a stúdió működését.

Vincze Lászlóné: Most hall először erről a kérdésről, tőle senki nem kért számításokat. 

A képviselő-testület tagjai visszatérhetnek évközben is a költségvetésre, módosíthatják a feladatoknak megfelelően. Változtatható évközben is az ismeretek birtokában. Lehet a tartalék terhére is dönteni, hiszen az a nem várt kiadásokra nyújt elsősorban fedezetet. Nincs semmi veszve. Jelenleg 9821 eFt a tartalék, valós igényekre fordítható. Nem is szerencsés az egyfordulós költségvetés. Nagyon szűkített volt az idei költségvetés is, a szoros, de zavartalan működtetést biztosítja, ilyen parancsot kapott a tervezésnél. Ezért ekkora a stúdió költségvetése is. Mindenképpen ki kell dolgozni a bérigényt. A mostani összeg terhére mindenképpen vannak olyan kiadások, amelyek csak itt kerülhetnek könyvelésre.

Tóth András: Ha ismertük volna a 2001.évi zárási adatokat, akkor biztosan nem ilyen költségvetést fogadtunk volna el.

Hegedüs György: Ismét visszatértünk a régi problémához, hogy előbb kell elfogadni a költségvetést, mint a zárást.

Hauk Zsolt: Az általános tartalék 9 millió forint, a költségvetés tárgyalásakor viszont a testület elvégzendő feladatokról döntött ennek a terhére.

Faller János: Mindenképpen ki kell mondanunk, hogy legyen ott egy fő alkalmazott, aki felelős is az elvégzett munkáért.

Hegedüs György:  Mindenkinek a véleménye megegyezik abban, hogy meg kell találni a megoldást a stúdió személyi kérdésére. A következő ülésre pontos számadatokkal fogunk rendelkezni, a visszalevő 7 hónapra ki kell dolgozni a stúdió költség igényét.

Hegedüs György: Ismerteti a Baranya Megyei Önkormányzat felhívását a „Kincses, virágos Baranyáért” 2002.évi környezetszépítő versenyre. (A kiírás a jegyzőkönyv melléklete.)

Javasolja, hogy az önkormányzat jelentkezzen a felhívásra, a beadási határidő 2002.május 31.

Faller János: Vonatkozhat-e ez a felhívás a gesztenyefák megvédésére is?

Hauk Zsolt: Arra a Baranya Megyei Növényvédelmi Állomástól kellene segítséget kérni. Pontosan meghatározzák fa/Ft-ban az árát a védekezésnek. Informálódik, hogy kik végzik és hoz árajánlatot.

Hetényi Ádám: Oka a továbbterjedésnek az is, hogy az összegereblyézett levelet nem szállították el.

A testület vita nélkül 9 szavazattal 0 ellenében a következő határozatot hozta:

31/2002.(IV.16.)Kt.számú határozat

a „Kincses, virágos Baranyáért” környezetszépítő versenyre történő benevezésről.

Dunaszekcső Községi Önkormányzat Képviselő-testülete benevez  a 2002.évi „Kincses, virágos Baranyáért” környezetszépítő versenyre a IV.kategóriában.

Határidő: benevezésre 2002.05.31.

Felelős: Hegedüs György polgármester

Hegedüs György: Ismerteti a Baranya Megyei Önkormányzat által biztosított lehetőséget a települések bemutatkozásáról.(A levél a jegyzőkönyv melléklete.) Az Új Dunántúli Naplóban az egy oldal költsége 40000 Ft lenne. Véleménye, hogy vegyünk ebben részt, mutatkozzunk be a napilap oldalán.

A testület vita nélkül 8 szavazattal 1 tartózkodással a következő határozatot hozta:

32/2002.(IV.16.) Kt.számú határozat

az Új Dunántúli Naplóban történő bemutatkozásról

Dunaszekcső község 2002.évben egy alkalommal bemutatkozik az Új Dunántúli Napló oldalán. Az írott sajtóban történő megjelenés költségét az önkormányzat képviselő-testülete az éves költségvetése terhére biztosítja.

Határidő: 2002.év

Felelős: Hegedüs György polgármester

Hetényi Ádám: Rendszeresen tapasztalja, hogy az iskola udvarában is folyó patakban habos víz folyik. Kéri a kivizsgálását.

Guzsván Lajosné: A parkfenntartást végző vállalkozó elvégezte a munkáját, de a hulladékot nem szállította el. (A Vekedli féle hídnál ősz óta ott a kupac.)

A kerékhegyi pincék előtt kié a terület, fontos lenne felszólítani a tulajdonosokat, hogy tartsák rendben a portájukat, ki kellene pucolniuk a gazos részeseket.

Bán Ferencné: A konyha HACCP –jével kapcsolatban megindult-e már a tárgyalás? Van egy igen kedvező árajánlat – 130000 Ft - , mely az élelmezésvezető bevonásával is számol.

Hegedüs György: Ajánlatok érkeztek igen szép számmal, konkrétan még nem tárgyalt. Ezt a munkát is lehet külsőssel elvégeztetni, de megcsinálhatja munkatárs is. Képes lenne arra, hogy egyedül megcsinálja?

Bán Ferencné: Az általa említett lehetőség nem avval számol, hogy egyedül elvégzi, hanem avval, hogy felkészítik, és részt vesz az elkészítésben.

Molnár Árpád: Sághy Ferenc ígérte, hogy indul a Sport 1 csatorna. Ez azonban még nincs.

Hegedüs György: Már érdeklődött és azt a választ kapta, hogy nem hívták még szerződés kötésre.

Tóth András: Zrínyi utca burkolása és a Damjanich utca helyreállítása mikor indul?

Hegedüs György: Még nem megfelelő az időjárás, várhatóan egy hónap múlva elkezdődnek a munkálatok.

Faller János: A szeméttelepen a szétfújt szemét összegyűjtését  meg kell szervezni, borzalmas állapotok uralkodnak. Az elmúlt ülésen olyan választ kapott, hogy mennek a közmunkások.

Hegedüs György: Voltak is, és össze is szedték a szemetet. Azóta sajnos újra fújt a szél, lehet elölről kezdeni a munkát.

Faller János: A Móricz Zs.utca-Kinizsi utca találkozásánál még mindig nincs helyre állítva az úttest a csőtörés után. Ezt most azért is fontosnak tartja megemlíteni, mert a Posta utca és Rózsa utca találkozásánál is most volt csőtörés, ott a hatalmas lyuk, már alig lehet közlekedni, mikor lesz az is helyre állítva. 

Az Ady Endre utcában a gödrökből le kell vezetni a vizet a patakba.

Tóth András: A vízelvezetés végig probléma ebben az utcában. Kérdezte már, hogy mikor lesz lefestve a volt TÜZÉP-nél a korlát. Még mindig nem készült el. A Szabadság tér a volt TÜZÉP előtt teljesen tönkre lett téve, megoldást kell találni. 

Faller János: Teljesen – egy csíkot bejáratnak meghagyva Adamcsikéknak – parkosítani kellene a területet, ezzel végleg megoldódna a probléma a téren.

Hetényi Ádám: Elkészült a Jókai utcában a korlát, mikor lesz lefestve?

Hegedüs György: A brigád az intézményben dolgozott, rendkívül sok soron kívüli munkát végeztek el. Éppen ezért az utcán levő munkák mind a mai napig elmaradtak. Folyamatosan dolgoznak, még mindig sok belső munka van vissza. Előbb azokat csinálják és csak utána fognak idő függvényében kinti munkát végezni.

Több napirend a nyilvános ülésen nem volt, a testület tovább folytatta munkáját zárt ülésen.

Kmf.

 Hegedüs György                                                                                                            Pest Éva  

   polgármester                                                                                                                  jegyző

